text: Horsens er danmarksmester i at sælge villaer
  27 juli 2017 kl. 19.42
  Horsens er den by i landet, hvor der er solgt flest villaer i årets første seks måneder. 
  Det går stærkt i Horsens, når villaerne skal sælges.
  - Det er fantastisk. Vi er måske ikke helt på niveau med 2007, hvor det gik hurtigst, men det er tæt på, siger Peter Bojsen, ejendomsmægler, Nybolig i Horsens, til TV SYD.
  I Horsens er der i årets første seks måneder blevet solgt 411 villaer, og det er det eneste sted i landet, der er solgt over 400., det viser tal fra Boligsiden.dk. Tal, der også glæder borgmester Peter Sørensen.
  Peter Bojsen, ejendomsmægler, Nybolig i Horsens: "Vi er måske ikke helt på niveau med 2007, hvor det gik hurtigst, men det er tæt på."
  - Det er en fornøjelse, siger han. 
  Forklaringen på de mange villasalg i Horsens er, ifølge Peter Sørensen, placeringen mellem trekantsområdet og Aarhus, og så har prisen selvfølgelig også noget at skulle have sagt.
  - Gabet mellem Aarhus og Horsens er omkring 14.000 kroner i forskel på en kvadratmeter, siger han.
  Tallet for samme periode i 2012 var på 226 solgte villaer.
  
  